WASE 129
Kacivaka o Pailato: “Raica! Qo na Tagane!”
MACIU 27:15-17, 20-30 MARIKA 15:6-19 LUKE 23:18-25 JONI 18:39–19:5
-
SAGA O PAILATO ME SEREKI JISU
-
DIGI PARAPA NA JIU
-
VAKALIALIAI QAI VAKALOLOMATAKI O JISU
E tukuna o Pailato vei ira na ilala levu era vinakata tiko me vakamatei o Jisu: ‘Au sega sara ga ni raica e dua na ka me tokona nomuni veibeitaki. O Eroti tale ga.’ (Luke 23:14, 15) E vakayagataka e dua tale na iwalewale o Pailato me sereki Jisu kina, e kaya vei ira na lewenivanua: “E kena ivakarau meu dau sereka vei kemuni e dua ena gauna ni Lakosivia. Na cava oni vinakata, meu sereka yani vei kemuni na nodra Tui na Jiu?”—Joni 18:39.
E kila tiko o Pailato e dua na kaivesu na yacana o Parapa, e daubutako, vorata na veiliutaki, qai daulaba. E mani taroga o Pailato: “O cei vei rau oni vinakata meu sereka yani vei kemuni, o Parapa se o Jisu o koya e vakatokai me Karisito?” Ena nodra veibukani na iliuliu ni bete, era kerea kina na lewenivanua me sereki o Parapa, sega ni o Jisu. E taroga tale o Pailato: “O cei vei rau qo meu sereka yani vei kemuni?” Era kailavaka na ilala levu: “O Parapa”!—Maciu 27:17, 21.
E rarawa o Pailato, mani taroga: “Na cava meu qai cakava vei Jisu o koya e vakatokai me Karisito?” Era kaya vakadomoilevu na lewenivanua: “Vakota ena kau!” (Maciu 27:22) E vakamadua nodra vakarota me vakamatei e dua e sega nona cala. E vakamamasu o Pailato: “Baleta? Na cava nona cala? Au sega ni raica vua e dua na ka me mate kina, au na totogitaki koya ga qai sereki koya.”—Luke 23:22.
E guce na sasaga i Pailato nira kailavaka toka ga na ilala levu: “Vakota ena kau!” (Maciu 27:23) Era sa vesumonataki ira vinaka sara ga na ilala levu na iliuliu ni lotu, e kaukaua kina nodra vinakata me vakamatei o Jisu! O koya e vinakati tiko qo me vakadavei nona dra e sega ni daubasulawa se daulaba. E sega ni dua na nona cala, se qai curu vakatui tale ga i Jerusalemi ena vica na siga sa oti. Ke ratou tiko na tisaipeli i Jisu, eratou galu tu ga qai sega ni dua e bau raici ratou.
E kila o Pailato ni sa tawayaga nona sasaga. Era sa qai cudru ga na lewenivanua, e mani vuluvulu ena wai e matadra qai kaya: “Au na sega ni beitaki ena dra ni tamata qo. Ni qai lewa sara ga.” E sega ni veisautaka qori nodra rai na lewenivanua. Era kaya ga: “Me bale ga vei keimami kei ira na luvei keimami na nona dra.”—Maciu 27:24, 25.
E via cakava na ka e dodonu na kovana, ia e via vakayalovinakataki ira na lewenivanua. E mani cakava na ka era vinakata ena nona sereki Parapa. Sa qai vakarota me luva na isulu i Jisu qai warolaki.
Maciu 27:28, 29) Era kasiviti Jisu ra qai sabaka tiko ga na matana. Era taura vua na gasau ra qai mokuta kina na uluna, e tara sara ga na buradelana na “isala” wavakavotona era talia me vakamadualaki kina.Ni sa warolaki oti, era kauti Jisu sara na sotia ina vale ni kovana. Era vosa vakacacataki koya tale na sotia. Era talia e dua na isala wavakavotona ra qai vakaisalataki koya kina. Era biuta tale ga na sotia e dua na gasau ena ligana imatau, era ovici koya ena isulu damudamu me vaka era dau tokara na kawa vakatui. Era kaya ena veivakalialiai: “Ni bula vinaka, nodra Tui na Jiu!” (
E qoroya o Pailato nona tauri koya vinaka tu o Jisu kei na nona yalodei, mani vakadeitaka tale ni na sega ni beitaki ena dua na ka. E kaya: “Raica! Au kauti koya mai tuba moni kila kina niu sega ni raica vua e dua na cala.” E rairai nanuma o Pailato ni na veisau na lomadra na ilala levu ke mai duri e matadra o Jisu, sa mavoa qai dra tu na yagona. Na ilala levu sa mai duri tu e matadra o Jisu e sega ni bau laurai vei ira na loloma, e kaya sara o Pailato: “Raica! Qo na tagane!”—Joni 19:4, 5.
E mavoa qai vakalolomataki o Jisu, ia e galu tu ga qai yalodei. E rairai siqema qori o Pailato ni laurai ena nona vosa na vakarokoroko kei na loloma.
ssw_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn